Minister na konstitusionele hof oor renosterhoringArgieffoto Edna Molewa, die minister van omgewingsake, het gesê die verbod op plaaslike renosterhandel geld vir eers steeds aangesien sy haar nou tot die konstitusionele hof gewend het om haar saak te beveg. Molewa het in ŉ verklaring gesê sy het Maandag ŉ versoek om appèl by die konstitusionele hof ingedien. Die aansoek beteken dat die hooggeregshof se vroeëre bevel dat die moratorium op plaaslike handel van renosterhoring gelig moet word, nou ter syde gestel is totdat die hof besluit oor die departement se appèlaansoek. Johan Kruger, ŉ wildboer van Limpopo, het hom in 2012 tot die hof gewend om ŉ moratorium, wat in 2009 op die plaaslike handel van renosterhoring geplaas is, te laat lig. John Hume, die grootste renosterboer ter wêreld, met meer as 1 000 renosters op sy plaas buite Klerksdorp, het in 2015 by Kruger se hofgeding aangesluit as die tweede aansoeker in die saak. Die departement van omgewingsake (DEA) het die aansoek teengestaan. Die Noord-Gautengse hooggeregshof het in 2015 in Kruger en Hume se guns beslis en die moratorium ter syde gestel. Molewa het die hooggeregshof genader om verlof tot appèl, maar dit is van die hand gewys. Molewa het haar toe tot die hoogste hof van appèl gewend, maar die departement se aansoek is in Mei weer met koste van die hand gewys. Wildlife Ranching South Africa (WRSA) en die Vereniging vir Private Renostereienaars tree saam met Kruger en Hume as respondente in die saak op. Die respondente het 10 dae vandat die verlof tot appèl ingedien is om aan te dui of hulle die aansoek sal teenstaan en op watter grond. Albi Modise, woordvoerder van die DEA, het aangedui dat daar intussen geen permitte vir die koop en verkoop van renosterhoring in Suid-Afrika uitgereik sal word nie. Die internasionale kommersiële handel in renosterhoring word steeds, ongeag die besluit van die konstitusionele hof, ingevolge die konvensie oor die internasionale handel in bedreigde spesies (Cites) verbied.